ועדת הפנים ואיכות הסביבה, כנסת 16, פרוטוקול מספר 372, 2005-01-31 09:30

גאלב מג'אדלה: בוקר טוב לכולם, אני מתכבד לפתוח את ישיבת ועדת הפנים ואיכות הסביבה.

גאלב מג'אדלה: בסדר היום יש לנו נושא קצר; ידידי חבר הכנסת חמי דורון ביקש להאריך את כהונתה של וועדת המשנה לתכנון ובניה בנושא בדיקת מטמנות אשפה.

גאלב מג'אדלה: כהונתה מסתיימת ב-31 במרץ.

גאלב מג'אדלה: חבר הכנסת דורון, אולי תסביר במספר מילים מדוע ההארכה נחוצה?

חמי דורון: החומר שמצטבר, אותו אנחנו מקבלים, הנו עצום.

חמי דורון: כבר היינו במספר מטמנות, ובכל פעם אנחנו מגלים דברים חדשים – מטמנות פירטיות חדשות, שצצות חדשות לבקרים בכל רחבי הארץ; מטמנות שנמצאות בעיקר בנושא של פסולת בנין.

חמי דורון: בוועדה הזאת אנחנו עובדים בשיתוף פעולה הדוק עם המשרד לאיכות הסביבה, וכנראה אנחנו רוצים גם לקדם מספר הצעות חוק בנושא הזה.

חמי דורון: לכן אנחנו זקוקים ליותר זמן, ומבקשים להאריך זאת עד ל-31 באוגוסט – עד תום מושב הקיץ.

גאלב מג'אדלה: אנחנו מעריכים מאוד את פעילותה של ועדת המשנה בראשותה של חבר הכנסת חמי דורון.

גאלב מג'אדלה: חבר הכנסת דורון עושה עבודה יפה ונחוצה לכלל החברה הישראלית.

גאלב מג'אדלה: אנחנו ניענה בחיוב לבקשתו להאריך את כהונתה מ-31 במרץ.

גאלב מג'אדלה: לגבי התאריך – לכמה חודשים ולכמה זמן – אנחנו נתייעץ ונודיע לך בכבוד הראוי.

גאלב מג'אדלה: אנחנו בטוחים שתמשיך לעשות עבודה פוריה וטובה.

גאלב מג'אדלה: סע לחו"ל – דרך צלחה.

גאלב מג'אדלה: תחזור בשלום – זה הכי חשוב; אני רוצה אותך לידי הרבה זמן.

גאלב מג'אדלה: אנחנו נסייע לך בכל דרך אפשרית.

גאלב מג'אדלה: תרגיש כאן תמיד בבית - אנחנו רוצים אותך איתנו.

גאלב מג'אדלה: שלא תחשוב לרגע משהו אחר.

חמי דורון: הוא מסתלבט עליי – ככה זה במפלגת העבודה.

גאלב מג'אדלה: הוא חבר שלי.

גאלב מג'אדלה: ברשותכם, נציג את המוזמנים שהגיעו.

גאלב מג'אדלה: נהפוך זאת למנהג של קבע כדי שנדע מי נמצא ועם מי יש לנו הכבוד להיות.

גאלב מג'אדלה: נתחיל לדון בהצעת החוק של חבריי – בראשם חמי דורון, רוני בריזון, רשף חן ואהוד רצאבי – בנושא פקודת העיריות.

גאלב מג'אדלה: הם מבקשים שבכל עיריה תהיה ועדת חינוך חובה.

גאלב מג'אדלה: אנחנו נפתח את הדיון.

גאלב מג'אדלה: חבר הכנסת דורון, בבקשה.

חמי דורון: ההצעה עברה בקריאה ראשונה, כפי שניסחנו אותה כאן וכפי שהגענו כולנו כאן להסכמות.

חמי דורון: לא היתה לה שום התנגדות גם בקרב אלו שעלו והשתתפו בדיון בנושא החוק הזה בקריאה הראשונה במליאה.

חמי דורון: אני לא רואה כל סיבה שלא לאשר את החוק כמות שהוא לקריאה שניה ושלישית, בדיוק כפי שסוכם וכפי שהוא עבר כאן בהכנה לקריאה ראשונה.

גאלב מג'אדלה: אני מניח שחבר הכנסת דורון יודע כי יש סיבה לכך שאנחנו רוצים לשמוע את הגורמים שהזמנו לדיון כאן – יש להם מה להגיד; אחרת היינו עושים תקדים, ומדלגים ישירות לקריאה השניה והשלישית.

חמי דורון: הם כולם היו שותפים לקריאה הראשונה.

גאלב מג'אדלה: גברתי היועצת המשפטית, בבקשה.

עידו בן יצחק: הצעת חוק לתיקון פקודת העיריות (מס' 98) (ועדת חינוך), התשס"ה-2005 סעיף 1 – הוספת סעיף 149ט "בפקודת העיריות, אחרי סעיף 149ח יבוא: סעיף 149ט – ועדת חינוך (א) המועצה תבחר ועדת חינוך שתפקידה ליזום ולתכנן פעילות בתחומים הנוגעים לחינוך; הוועדה תגיש לאישור המועצה את תכניותיה ותפקד על ביצוע התוכניות המאושרות; כן תייעץ הוועדה למועצה בתחומים כאמור.

עידו בן יצחק: (ב) חברי הוועדה יהיו – (1) ראש העיריה או ממלא מקומו לפי הוראות סעיף 14(ג) בחוק הרשויות המקומיות (בחירת ראש הרשות וסגניו וכהונתם), התשל"ה-1975, והוא יהיה היושב ראש; (2) שלושה עד ששה חברי מועצה; (3) שני נציגים של בתי ספר שבתחום שיפוטה של העיריה, שהם מנהלי בית ספר או סגניהם, האחד מבית ספר שניתן בו חינוך יסודי שייבחר על ידי הסתדרות המורים, והאחר מבית ספר שניתן בו חינוך על-יסודי שייבחר על ידי ארגון המורים העל-יסודיים; (4) נציג ועד ההורים העירוני; (5) יושב ראש מועצת התלמידים העירונית, ואולם אם אין הוא זכאי להצביע בבחירות לעיריה לפי חוק הרשויות המקומיות (בחירות), התשכ"ה-1965, תבחר מועצת התלמידים העירונית נציג אחר במקומו הזכאי להצביע בבחירות כאמור.

עידו בן יצחק: "

חמי דורון: כנראה נשמט כאן משהו: בסעיף קטן (ב)(2) כתוב "שלושה עד ששה חברי מועצה".

חמי דורון: זהו המספר עליו סיכמנו, אבל צריך להיות כתוב שאחד מהם לפחות יהיה נציג האופוזיציה.

נועה בן אריה: לא צריך לכתוב את זה – דיברנו על כך בישיבה הקודמת; ברגע שבו יש לנו את סעיף 150א, שקובע כי ההרכב הסיעתי של המועצה, במקום שבו בוועדה מסוימת לא נקבע הרכב אחר, אנחנו הולכים ל-deafult של סעיף 150א, שקובע כי ההרכב הסיעתי יתאם ככל הניתן את הרכב המועצה, ולפחות אחד יהיה חבר אופוזיציה.

נועה בן אריה: סעיף 150א אומר את זה במפורש.

חמי דורון: אם כך, אין בעיה.

נועה בן אריה: בהרכב, כפי שאנחנו מגיעים אליו - בין 3 ל-6 חברי מועצה - בשתיים לפחות מתוך האופציות הללו אנחנו מגיעים למצב שבו יש לנו מספר זוגי של חברי וועדה.

נועה בן אריה: לפיכך, אנחנו צריכים תמיד לוודא שלא יהיה לנו מספר זוגי של חברי הוועדה.

חמי דורון: או שליושב ראש הוועדה – ראש הרשות במקרה הזה – יש קול כפול בהצבעה שיש בה תיקו, כמו ועדת תכנון ובניה.

נועה בן אריה: אז כאן אנחנו צריכים ליצור תיקון מיוחד.

נועה בן אריה: זאת משום שהנושא של קול נוסף ליושב ראש הוועדה קיים רק בוועדה הזאת.

נועה בן אריה: בוועדות אחרות אין לו קול נוסף.

נועה בן אריה: בנוסף, התוספת השניה לפקודת העיריות, שדנה בנושא של הצבעות - ולפחות הנוהל של ישיבות ועדות חל לכאורה גם על הישיבות האלה – לא נותנת קול כפול.

נועה בן אריה: אם כן, נצטרך ליצור כאן את המנגנון הזה, אם אנחנו רוצים - - -

חמי דורון: אם כן, צריך לרשום: "ובלבד שהמספר הכולל יהיה מספר אי זוגי".

עדי ביתן: אני רוצה להוסיף להשלמת התמונה שפקודת העיריות קובעת: היו הקולות שקולים בוועדה, יבואו ההצעות השקולות להכרעת המועצה עצמה.

עדי ביתן: כלומר, אין ליושב ראש קול כפול.

עדי ביתן: אם נוצר וטו זה צריך לחזור למועצה - - -

גאלב מג'אדלה: למה לסבך את החיים?

גאלב מג'אדלה: אפשר לקבוע מספר אי זוגי, וזהו.

גאלב מג'אדלה: לשם מה אנחנו צריכים לדון בכל האפשרויות האלה?

נועה בן אריה: לא צריך לקבוע את המספר, אדוני היושב ראש.

נועה בן אריה: די בכך שנכתוב הוראה, לפיה על המספר הכולל של חברי הוועדה להיות אי זוגי.

מרים פרנקל-שור: זה חשוב – כי יכול להיות שיש יישובים שבהם לא יהיה נציג עירוני, כפי שעידו העיר בצדק.

מרים פרנקל-שור: במקרה הזה אנחנו גם צריכים את ההוראה הזאת.

מרים פרנקל-שור: אנחנו נכתוב הוראה כוללת.

חמי דורון: אם כן, זה צריך להיות לדעתי תוספת של סעיף קטן (6)?

מרים פרנקל-שור: אנחנו כבר נוסיף אותו.

נועה בן אריה: הערה נוספת – ואני מניחה שזה נאמר כאן יותר מפעם-פעמיים – לגבי סעיף קטן (5): יושב ראש מועצת תלמידים עירונית.

נועה בן אריה: הסכמנו כאן שיכול להיות מצב שבו אין לנו מועצת תלמידים עירונית, ואז אין נציג.

נועה בן אריה: כלומר, לא מצאנו את האלטרנטיבה של נציג אחר.

חמי דורון: אמרנו בצורה מפורשת שבמקרה כזה קרוב לוודאי שהרשות המקומית תרצה ליצור מצב שבו כן תהיה מועצה עירונית.

חמי דורון: זה תלוי בתלמידים בסך הכל – הם לא זקוקים לאישורו של ראש העיר כדי להקים מועצת תלמידים עירונית.

נועה בן אריה: הערה נוספת, לסעיף קטן (א).

נועה בן אריה: אני חושבת שדיברנו על כך, וגם משרד הפנים העיר על כך בישיבה הקודמת: את המילה "תפקח" אנחנו רוצים לשנות למילה "תעקוב".

חמי דורון: זה הפיקוח.

אביטל שטרנברג: - - -

נועה בן אריה: בדיוק כפי שאמרו עו"ד שטרנברג ועדי ביתן, המילה "תפקח" יוצרת איזשהו מעמד לוועדה, מעמד שלא קיים היום בוועדות החובה העירונית.

נועה בן אריה: ועדות החובה העירוניות הן בדרך כלל ועדות מייעצות; ועדות שמנסות להתוות וליזום איזשהן פעילויות, אבל הן אינן ועדות שיש להן סמכויות פיקוח.

נועה בן אריה: המילה "לפקח" יוצרת איזושהי קונוטציה של מתן סמכות לוועדות החובה, שלא קיימת להן היום בדין.

מרים פרנקל-שור: על מה היא תפקח?

מרים פרנקל-שור: היא לא תפקח על תוכניות הלימודים, אלא על ביצוע תוכניות שהיא יזמה ושהמועצה אישרה.

חמי דורון: נכון – זו בדיוק המשמעות.

נועה בן אריה: אלו הן סמכויות שאנחנו בדרך כלל לא נותנים לוועדות החובה.

נועה בן אריה: וכשמדובר בתוכניות שהיא עצמה יזמה, די בכך שהיא תעקוב אחר ביצוען.

חמי דורון: אלו אינן סמכויות.

חמי דורון: מהי סמכות?

חמי דורון: עם הסמכות באה גם הזכות להטיל איזושהי סנקציה, שאינה נמצאת כאן; היא לא קיימת – אנחנו לא מתכוונים לעשות את זה.

חמי דורון: סמכותה של הוועדה היא באמת לפקח ולראות שהדברים הנעשים.

חמי דורון: למעשה, הפיקוח הוא המעקב שלי אחרי הדברים.

אביטל שטרנברג: אני חייבת להעיר בענין הזה: לאורך כל הדרך, הקפדנו על הסמכויות לגבי ועדות - ובמיוחד ועדות מן הסוג הזה, שמערבות גם מי שאינם נבחרי ציבור; דהיינו, יש להם סמכויות ולמעשה אין להם אחריות.

אביטל שטרנברג: למילה "פיקוח" יש משמעות משפטית מאוד מסויימת.

אביטל שטרנברג: אולי אתה לא רואה אותה; אנחנו רואים אותה: המילה "פקח" ו"פיקוח" נושאות בחובן סמכויות.

אביטל שטרנברג: אני לא רוצה שבעוד כמה שנים ניתקל בשאלה פרשנית.

אביטל שטרנברג: אם מבחינתנו המילה "תעקוב" משרתת את אותה תכלית, אני מציעה להמיר את המילה "פיקוח" במילה "מעקב".

אביטל שטרנברג: אחרת אנחנו נהיה בקושי מבחינת הסמכויות השלטוניות שאנחנו נותנים לוועדה הזאת.

עדי ביתן: משרד הפנים העיר זאת גם בפעם הקודמת וגם כשהעבירו לנו את הנוסח – בזמנו שלחתי לעידו את ההערות שלנו.

עדי ביתן: אנחנו גם הצענו את המילה "לעקוב" - - -

גאלב מג'אדלה: כלומר, אם אני מבין נכון, היועצות המשפטית של משרד המשפטים, משרד הפנים ומרכז השלטון המקומי - כולן בדעה אחת, לפיה יש להחליף את המילה "לפקח" במילה "לעקוב".

חמי דורון: אין לי בעיה.

דנה חוגרי: אני מבקשת להעיר לגבי סעיף קטן (5): נאמר בו "יושב ראש מועצת התלמידים העירונית".

דנה חוגרי: לפני כעשר שנים, מועצות התלמידים ומועצות הנוער העירוניות התאחדו.

דנה חוגרי: יש רשויות שיש בהן "מועצת תלמידים ונוער", ו"מועצת תלמידים" בנפרד, שדואגת רק לבתי הספר.

דנה חוגרי: צריך להוסיף כאן למועצת התלמידים את המילה "והנוער", כיוון שהקונוטציה של "תלמידים ונוער" שונה מזו של "מועצת תלמידים".

נועה בן אריה: השאלה היא אם מדובר בגוף שונה.

דנה חוגרי: זה תחת אותו מינהל.

דנה חוגרי: אתן לך את הדוגמה של העיר תל אביב: שם יש מועצת תלמידים ונוער, ובנוסף לכך יש מועצת תלמידים עירונית, שאחראית יותר על הכיוון של בתי הספר – לדאוג רק לזה.

נועה בן אריה: אלו הם שני דברים שונים.

מרים פרנקל-שור: לא הבנתי כל כך מדברייך מהו תפקידה של מועצת תלמידים ונוער עירונית?

דנה חוגרי: זהו השם הרשמי של מועצת תלמידים ונוער ארצית.

גאלב מג'אדלה: שתיהן נבחרות?

דנה חוגרי: שתיהן נבחרות.

דנה חוגרי: אם ניקח לדוגמה את העיר תל אביב, נציגי מועצת התלמידים העירונית בתל אביב הם אותם נציגים שנמצאים במועצת תלמידים ונוער.

דנה חוגרי: ההבדל הוא הם נפגשים פעם נוספת כדי לדון בבעיות בתוך כותלי בית הספר.

דנה חוגרי: לכן, יש קונוטציות שונות.

מרים פרנקל-שור: מהו תפקידה של מועצת תלמידים ונוער עירונית?

דנה חוגרי: ההבדל בין מועצת תלמידים ונוער עירונית לבין מועצת תלמידים הוא הנציגויות.

דנה חוגרי: במועצת התלמידים והנוער העירונית יש נציגות של תנועות הנוער ושל מועצות שכונתיות.

דנה חוגרי: לא מדובר רק בנציגות של בתי ספר שונים.

גאלב מג'אדלה: אנחנו התכוונו למועצת התלמידים הנבחרת, נכון?

נועה בן אריה: שתיהן נבחרות.

גאלב מג'אדלה: מלבד העיר תל אביב, יש מצב נוסף כזה?

דנה חוגרי: לי נתנו את הדוגמה של תל אביב.

דנה חוגרי: השם הרשמי של הגוף שאותו אני מייצגת כאן – מועצת התלמידים והנוער הארצית, לא מועצת תלמידים ארצית.

חגית מאיר: השם "מועצת תלמידים ונוער" מתייחס כנראה גם לחינוך לא פורמלי, בעוד "מועצת התלמידים" מתייחס אך ורק לבתי הספר.

חגית מאיר: היות שאני מניחה שסמכותה של הוועדה העירונית מתייחסת גם לחינוך הלא פורמלי, יכול להיות שמן הראוי להכניס - - -

נועה בן אריה: גם זאת שאלה: זה מעורר כאן עכשיו איזשהו דיון שאיננו פשוט.

נועה בן אריה: השאלה היא אם ועדת החינוך הרשותית כוללת נציגים של מועצות תלמידים עבור החינוך הלא פורמלי, זאת בשעה שלמעשה הקידום של אותו חינוך נעשה בצורה שאם היא לא ממומנת על ידי משרד החינוך, הוא נעשה בדרך וולנטרית על ידי הרשות.

גאלב מג'אדלה: עו"ד בן אריה, מהי הסכנה בשינוי?

נועה בן אריה: זה ממש היפוטטי כרגע, כי אני עדיין לא יודעת להצביע בדיוק על השוני בין שני הגופים הללו; אבל נניח שמדובר במקום שבו זהו גוף שמייצג גם את החינוך הלא פורמלי, ונניח שהנציגים שיקחו חלק בוועדת החינוך הם דווקא אלו שבאים מתחום החינוך הלא פורמלי.

נועה בן אריה: אני מניחה שהאג'נדה שלהם תהיה לקדם דווקא הקמה או יוזמות של בתי ספר דמוקרטיים ושל בתי ספר פתוחים.

נועה בן אריה: זה יכול להיות דבר ברוך כשלעצמו, ואפשר בהחלט לפעול ולקדם את הנושאים הללו, אבל יכול להיות שהדברים הללו אינם עומדים בסדר היום שלה.

אביטל שטרנברג: אין עמדת ממשלה בענין הזה.

אביטל שטרנברג: בכל אופן, מדובר בחבר אחד, כך שאני חושבת שהמשקל שלו בכל מקרה לא יהיה מכריע.

אביטל שטרנברג: כך שזאת לא שאלה קרדינלית.

נועה בן אריה: לא – לא שאלה קרדינלית.

גאלב מג'אדלה: אם זאת איננה שאלה קרדינלית, אני מציע להתקדם.

חמי דורון: הבעיה היא אחרת: אני לא מכיר הרבה ערים שיש בהם מועצת תלמידים ונוער מאוחדת.

חמי דורון: אולי זה קיים בתל אביב.

מרים פרנקל-שור: יש מקומות נוספים, מלבד תל אביב?

דנה חוגרי: גם אני לא מכירה.

דנה חוגרי: אני כן יודעת שבירושלים, למשל, אני נציגת מועצת תלמידים ונוער עירונית, לא מועצת תלמידים עירונית.

גאלב מג'אדלה: אז זה גם בירושלים?

דנה חוגרי: בכל המועצות העירוניות מדובר במועצת תלמידים ונוער עירונית.

דנה חוגרי: אין דבר כזה – מועצת תלמידים עירונית.

דנה חוגרי: לפני כעשר שנים מועצת התלמידים העירונית ומועצת הנוער העירונית התאחדו בכל הרשויות בארץ.

דנה חוגרי: המועצות הרשותיות של התלמידים מאוחדות עם המועצות הרשותיות של הנוער.

דנה חוגרי: אם כן, זה ביחד; זה שם שהולך ביחד.

דנה חוגרי: אין מועצת תלמידים.

גאלב מג'אדלה: איפה זה קיים?

דנה חוגרי: בירושלים, בתל אביב ובחיפה.

חמי דורון: בחיפה יש מועצת תלמידים עירונית?

דנה חוגרי: יש מועצת תלמידים ונוער עירונית.

דנה חוגרי: אנחנו פועלים ביחד.

גאלב מג'אדלה: אני מבין שלמשרד הפנים, למשרד המשפטים ולמרכז השלטון המקומי אין התנגדות לתיקון.

מרים פרנקל-שור: אני מבקשת להתייחס לכך, אדוני:

מרים פרנקל-שור: אנחנו קובעים כאן בפקודת העיריות דבר שהוא נכון לכל העיריות.

מרים פרנקל-שור: אנחנו זקוקים ליותר מידע על מנת להחליט – זוהי הפעם הראשונה שבה הנושא הזה עולה.

מרים פרנקל-שור: אם יש מועצות תלמידים ונוער בירושלים, תל אביב וחיפה, זה עדיין לא אומר שכך הוא המצב בכל העיריות.

מרים פרנקל-שור: לפיכך, לפני שאנחנו מקבלים איזושהי החלטה לגבי קביעת החברים, שתהיה נכונה לכולם, השאלה היא האם מרוב שאנחנו רוצים לכלול את כולם לא יהיה בסופו של דבר נציג למועצת תלמידים ונוער עירונית.

קריאות: - - -

חמי דורון: מועצת תלמידים ונוער היא לא מועצת תלמידים עירונית.

חמי דורון: זאת בדיוק הבעיה.

מרים פרנקל-שור: עו"ד יבינה זכאי, האם יש לך איזשהו מושג?

חמי דורון: הדבר המעניין ביותר הוא שישבו לכל אורך הדרך כאן נציגים של מועצות תלמידים, והם מעולם לא העלו את זה.

מרים פרנקל-שור: יכול להיות שכל אחד מושך לכיוון אחר, כי אני לא זוכרת מה התלמידים שהיו כאן ייצגו.

נועה בן אריה: דווקא אתם היה הכי קשה – כל אחד מהם משך לכיוון אחר.

חמי דורון: זאת הסיבה לכך שבאמת החלטנו שזאת תהיה מועצת תלמידים עירונית.

מרים פרנקל-שור: נכון - כיוון שזה נכון גם לגבי ועדות אחרות.

חמי דורון: ברוב הערים, ועדת החינוך עוסקת בעיקר בנושאים של החינוך הפורמלי, כי היא עוקבת אחרי מה שקורה בתוך המערכת.

חמי דורון: זה מה שעושה הוועדה.

חמי דורון: בתוך העיריות יש כל מני ועדות שמכירים.

חמי דורון: כך למשל, בנושא של תנועות הנוער - יש ועדה לתנועות נוער כמעט בכל הרשויות המקומיות.

חמי דורון: יש ועדות "דור צעיר" כמעט בכל הרשויות המקומיות.

חמי דורון: אלו הן ועדות רשות, אבל כמעט כל הרשויות מקימות אותן.

חמי דורון: לכן אמרנו שלגבי הוועדה הזאת נציב מישהו שבאמת עובד מול תלמידים בבתי הספר.

חמי דורון: זה מה שסוכם בסופו של דבר.

גאלב מג'אדלה: אפשר להציע פשרה: "מועצת תלמידים עירונית", ובמקום שבו יש מועצת תלמידים ונוער?

גאלב מג'אדלה: כך, במקום שבו יש מועצת תלמידים ונוער – בחיפה, ירושלים--

דנה חוגרי: זה בכל הרשויות בארץ.

חמי דורון: אין בכל הרשויות – למה את אומרת שזה קיים בכל הרשויות בארץ?

חמי דורון: ברחובות אין, בנס ציונה אין, בראשון לציון אין - פרמלנט הנוער לא מאוחד עם המועצה העירונית.

חמי דורון: במקום שבו יש פרלמנט נוער, הוא לא מאוחד.

חמי דורון: זאת איננה ועדה משותפת כפי שאת מציגה את זה.

דנה חוגרי: - - -

אביטל שטרנברג: חבר הכנסת דורון, מדוע לא נלך בהתאם להצעתו של היושב ראש?

אביטל שטרנברג: היא פותרת את הקושי.

חמי דורון: אני יודע מי זו מועצת תלמידים עירונית; אני לא יודע מי זו מועצת תלמידים ונוער.

חמי דורון: אני לא יודע מי הגוף הזה בכלל, עם כל הכבוד.

חמי דורון: אנחנו יודעים מי הגוף הזה, שנקרא מועצת תלמידים עירונית.

חמי דורון: זה שבאיזשהו מקום החליטו לאחד בתוך מועצת התלמידים, והחליטו בעיריה כזאת או אחרת לעשות את זה כדי לחסוך במשאבים שלהם ולהפוך את זה לגוף אחד - - -

דנה חוגרי: זה הוחלט במועצת התלמידים הארצית.

חמי דורון: מה זה "הארצית?

חמי דורון: יש לוועדה הזאת מעמד סטטוטורי?

אביטל שטרנברג: לשום גוף כזה אין מעמד סטטוטורי.

אביטל שטרנברג: לחלק גדול מהגופים שאליהם אנחנו מתייחסים כאן אין מעמד סטטוטורי, וזוהי הפעם הראשונה שבה אנחנו מזכירים אותם בחוק.

חמי דורון: עו"ד שטנרברג, אני יודע מיהו הגוף שנקרא מועצת תלמידים.

חמי דורון: זה גוף שקיים לאורך שנים.

אביטל שטרנברג: חבר הכנסת דורון, הצעתו של יושב הראש פותרת את הקושי.

אביטל שטרנברג: אני לא מבינה למה אנחנו מתווכחים.

יבינה זכאי-בראונר: אומרת האחראית אצלנו במשרד – בררתי אתה כרגע טלפונית - שזה לא משנה אם יהיה רשום "מועצת תלמידים עירונית ונוער".

יבינה זכאי-בראונר: בסופו של דבר זה היינו הך – זה אותו גוף.

יבינה זכאי-בראונר: זהו גוף יציג, אבל זה איננו תאגיד שרשום ברשם החברות, ששמו משנה לענין הזה.

מרים פרנקל-שור: אם השם איננו משנה, כיוון שבפקודת העיריות, בוועדה לקידום מעמד הילד, כתוב: "יושב ראש מועצת התלמידים העירונית", אני מציעה להישאר ב"יושב ראש מועצת התלמידים העירונית".

גאלב מג'אדלה: אתם, נציגי מועצת התלמידים, תבינו את זה ותראו את זה מבחינת

גאלב מג'אדלה: כם כמועצת התלמידים העירונית והנוער.

גאלב מג'אדלה: כי אנחנו מתכוונים לכך, ונגיד את זה גם בהסבר.

מרים פרנקל-שור: אין דברי הסבר להצעת החוק, אבל יש נאום של יושב ראש הוועדה במליאה, ואנחנו נכין את זה - - -

גאלב מג'אדלה: אנחנו נאמר את זה כדי שיהיה לכם כיסוי לדברים.

גאלב מג'אדלה: אנחנו רוצים להיות צמודים גם לדברים - - -

דנה חוגרי: יש לי הערה נוספת: נאמר לי על ידי נציגה שהיתה כאן בפעם הקודמת בענין הזה, שהיא דיברה עם חבר הכנסת חמי דורון לאחר הישיבה, והוא אמר לה שאם היושב ראש לא מעל גיל 17, לא יהיה נציג של המועצה.

חמי דורון: לא מדויק.

מרים פרנקל-שור: זה לא מדוייק.

מרים פרנקל-שור: ההסדר אומר כך: הנציג יהיה יושב ראש מועצת התלמידים העירונית, אך ך בלבד שהוא זכאי להצביע בבחירות.

מרים פרנקל-שור: אם הוא לא זכאי להצביע בבחירות, ייבחר נציג אחר במקומו שיהיה זכאי להצביע.

מרים פרנקל-שור: כלומר, תמיד תשארו עם נציג, ובלבד שיש לו זכות בחירה.

גאלב מג'אדלה: והוא ייקבע על ידכם.

גאלב מג'אדלה: המחליף ייקבע על ידכם.

גאלב מג'אדלה: חברות, יש לכן מה להוסיף על הדברים?

אביטל שטרנברג: יש לי שאלה ליועצת המשפטית: שמות ארגוני המורים – האם מדובר בעמותות או בגופים מוכרים - - -

מרים פרנקל-שור: בהכנה לקריאה ראשונה דנו בכך דיון ארוך.

מרים פרנקל-שור: הארגונים הללו מופיעים כבר בחקיקה הראשית.

מרים פרנקל-שור: אנחנו לא נותנים מעמד למישהו שעדיין לא - - -

חמי דורון: גברתי לא היתה בישיבה הקודמת?

עדי ביתן: היא היתה באיטליה.

גאלב מג'אדלה: אתה לא מרגיש שקיבלנו היום תוספת של תגבורת?

חמי דורון: אבל היה נציג של משפט המשפטים.

אביטל שטרנברג: סביר להניח – הם תמיד מגיעים לדיונים.

חמי דורון: אני מציע שתקראי את הפרוטוקול – זה מאוד חשוב.

אביטל שטרנברג: קראתי את הפרוטוקול.

חמי דורון: זה מופיע שם בצורה מאוד יסודית.

גאלב מג'אדלה: ברשותכם, היועצת המשפטית תסכם את הענין.

מרים פרנקל-שור: שני שינויים התקבלו: (א) בתפקיד הוועדה, במקום "תפקח" – "תעקוב אחר"; (ב) נוסיף הוראה כללית, לפיה סך כל מספר חברי הוועדה יהיה אי זוגי.

מרים פרנקל-שור: אלו הם שני השינויים שהתקבלו להצעת החוק.

גאלב מג'אדלה: אם כן, נצביע.

גאלב מג'אדלה: מי בעד?

גאלב מג'אדלה: הצבעה בעד ההצעה לאשר את הצעת החוק לקריאה שניה ושלישית – פה אחד ההצעה לאשר את הצעת החוק לקריאה שניה ושלישית, נתקבלה

גאלב מג'אדלה: ברכות לכל מי שתרמו את חלקם.

גאלב מג'אדלה: תודה רבה על ההשתפות הנעימה והתורמת.